मुझे यह बात कहने में कोई गुरेज नहीं है कि संयुक्त परिवार के टूटने से यदि किसी का सर्वाधिक लाभ और नुकसान हुआ है तो वह महिला है। संयुक्त परिवार में महिलाएं पुरुष की चौधराहट से खुद को दबा हुआ महसूस करती थीं। उनके अधिकारों का हनन होता था, पर अब वे अपनी मर्जी से स्‍वतंत्रतापूर्वक अपना जीवन यापन कर सकती हैं। उनको पुरुषों के ही समान अधिकार मिल गए ह हैं। लेकिन इसका दूसरा पहलू यह है कि कई मामलों में नारी की स्वतंत्रता स्‍वछंदता में परिवर्तित हो गई है। वह फ़ैशन और ग्लैमर में डूबती चली गई और वह अपनी सभ्यता और संस्कृति से दूर होती चली गई।